NARIADENIE KOMISIE (ES) č. 1281/2007
z 30. októbra 2007,
ktorým sa na hospodársky rok 2006/2007 stanovuje špecifický poľnohospodársky prepočítací kurz na minimálne ceny cukrovej repy v sektore cukru pre meny jednotlivých členských štátov, ktoré neprijali spoločnú menu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru (1),
so zreteľom na nariadenie Komisie (ES) č. 1913/2006 z 20. decembra 2006, ktorým sa ustanovujú podrobné pravidlá uplatňovania poľnohospodárskeho menového systému pre euro v poľnohospodárstve a ktorým sa menia a dopĺňajú určité nariadenia (2), a najmä na jeho článok 31,
keďže:
(1)
Z článku 31 nariadenia (ES) č. 1913/2006 vyplýva, že na hospodársky rok 2006/2007 sa pri prepočte minimálnej ceny cukrovej repy uvedenej v článku 5 nariadenia (ES) č. 318/2006 na národnú menu v štátoch nepatriacich do eurozóny uplatňujú spôsoby uvedené v článku 1 nariadenia Komisie (EHS) č. 1713/93 z 30. júna 1993, ktorým sa stanovujú zvláštne vykonávacie pravidlá uplatňovania poľnohospodárskeho prepočítacieho kurzu v odvetví cukru (3). Toto nariadenie je teda v súlade s kritériami a postupmi ustanovenými v článku 1 nariadenia (EHS) č. 1713/93.
(2)
Z článku 1 ods. 1 nariadenia (EHS) č. 1713/93 vyplýva, že minimálne ceny cukrovej repy sa prepočítajú na národnú menu s použitím špecifického poľnohospodárskeho prepočítacieho kurzu, ktorý sa rovná priemeru vypočítanému pro rata temporis poľnohospodárskych prepočítacích kurzov uplatniteľných počas príslušného hospodárskeho roka.
(3)
Od 1. januára 1999 by sa v súlade s nariadením Rady (ES) č. 2799/98 z 15. decembra 1998, ktoré stanovuje poľnohospodárske menové dojednania pre euro (4), malo stanovovanie prepočítacích kurzov obmedziť na špecifické prepočítacie kurzy medzi eurom a národnými menami členských štátov, ktoré neprijali spoločnú menu.
(4)
Na hospodársky rok 2006/2007 by sa preto mal stanoviť špecifický poľnohospodársky prepočítací kurz na minimálne ceny cukrovej repy v jednotlivých národných menách,
PRIJALA TOTO NARIADENIE:
Článok 1
Špecifický poľnohospodársky prepočítací kurz, ktorý sa má použiť pri prepočte minimálnych cien cukrovej repy uvedených v článku 5 nariadenia (ES) č. 318/2006 do každej národnej meny členských štátov, ktoré neprijali spoločnú menu, je na hospodársky rok 2006/2007 stanovený v prílohe k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. júla 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. októbra 2007